En fiskekutter lækkede onsdag middag olie i Hals Havn. Olien kom fra et læk i motorrummet på fiskekutteren, og havde nået at sprede sig ud i havnebassinet. Beredskabsstyrelsen fik stoppet lækket fra kutteren og prøvede at inddæmme den olie, som allerede var kommet ud i havnen. Indsatslederen indkaldte derefter en slamsuger, som skulle prøve at fjerne olien. - Der er en større forurening af olie her i havnen. Olien stammer fra en fiskekutter, der ligger her i havnen. Der er et læk fra motorrummet på kutteren, og det har så givet en hel del olie ud i havnen, siger indsatsleder ved Beredskabscenter Aalborg, Peter Reinau. Det har været en travl dag for beredskabsstyrelsen. I løbet af halvanden time fik de ikke mindre end seks opkald om olieudslip forskellige steder i Nordjylland.

Referat:
En olieforurening i Hals fik onsdag sat beredskabsstyrelsen på arbejde, da en kutter lækkede.[b][/b]